internet vaartha 132 Views
హరారే : సొంత గడ్డపై భారత్‌తో జరుగుతున్న వన్డే సిరీస్‌లో జింబాబ్వే జట్టు ప్రదర్శన మరీ పేలవంగా ఉంది.కాగా మూడు వన్డేల సిరీస్‌లో భాగంగా ఇప్పటి వరకు జరిగిన రెండు వన్డేల్లో విజయం సాధించి 2-0 తేడాతో సిరీస్‌తో భారత్‌ కైవసం చేసుకుంది.ఈ క్రమంలో జింబాబ్వే జట్టు తాత్కా లిక కోచ్‌ ఎన్తీనిపై ఆ దేశ అభిమానులు మండి పడుతున్నారు. జింబాబ్వేతో హరారే వేదికగా  జరిగిన తొలి వన్డేలో ధోనీ సేన 9 వికెట్ల తేడాతో విజయం సాధించగా రెండవ వన్డేలో 8 వికెట్ల తేడాతో గెలుపొందిన సంగతి తెలిసిందే. కాగా రెండు మ్యాచ్‌ల్లో కూడా జింబాబ్వే బ్యాట్స్‌మెన్‌ ప్రదర్శన అత్యంత దారుణంగా ఉంది.రెండు వన్డేల్లో కూడా టీమిండియా కెప్టెన్‌ ధోనీ టాస్‌ గెలిచి జింబాబ్వేను బ్యాటింగ్‌కు ఆహ్వానించాడు. తొలి వన్డేలో జింబాబ్వే 168 పరుగులకే ఆలౌ టైంది.రెండవ వన్డేలో 126 పరుగులకే ఆలౌటై వన్డే సిరీస్‌ను 2-0 తేడాతో చేజార్చుకుంది. జిం బాబ్వే ఆటగాళ్ల ప్రదర్శనపై జట్టు కోచ్‌ ఎన్తీ విసుగు చెందారు.ఉరేసుకుని చచ్చిపోయేంత పనిచేశా,బయట టమోటా చెట్టు కనుక ఉండి ఉంటే దానికి నేను ఉరేసుకుని ఆత్మహత్య చేసుకునే వాడిని అని భారత్‌ చేతిలో రెండవ వన్డే ఓటమి అనంతరం ఆయన మీడియాకిచ్చిన ఇంటర్వ్యూలో పేర్కొన్నాడు. ఇది బాగా లేదు,జట్టులో ఆటను అర్థం చేసుకునే సీనియర్లు ఉన్నారు.
జట్టులోని ఆటగాళ్లు మంచి పొజిషన్‌లో ఉన్నారు అని దక్షిణాఫ్రికాకు చెందిన ఈ మాజీ పాస్ట్‌ బౌలర్‌ వివరించాడు. జింబాబ్వే జట్టు ప్రద ర్శనపై కోచ్‌ మారతమే కాదు ఆటగాళ్లు కూడా అసంతృప్తికి గురయ్యారు. కాగా రెండవ వన్డే జరుగుతున్న సమయంలో స్టేడియంలోని అభిమానులు సైతం జట్టు ప్రదర్శన అత్యంత పేలవంగా ఉందని,ఇలా అయితే మేము మద్దతు తెలుపలేమని ప్లకార్డులతో ఆటగాళ్ల ముందు ప్రదర్శించారు.ఇంకో ప్లకార్డులో మేము చాలా నిరాశకు గురయ్యామని అభిమానులు పేర్కొన్నారు. జింబాబ్వే జట్టు ఆటగాళ్లను రాజద్రోహం కింద అరెస్టు చేయాలని స్టేడియంలో మరో అభిమాని ప్లకార్డు ప్రదర్శించాడు.
కాగా మూడు వన్డేల సిరీస్‌లో భాగంగా మూడవ వన్డే నేడు జరుగనుంది. జింబాబ్వే, భారత జట్ల మధ్య జరుగనుంది.అనంతరం జూన్‌ 18 నుంచి టి20 మ్యాచ్‌లు ప్రారంభం కానున్నాయి.